### Resume

I en tidligere kommuneplan blev det besluttet at udarbejde et værktøj til at vurdere bæredygtigheden af lokalplaner som et samarbejde i [adresse]. Bæredygtighedsvurderingen, som er beskrevet i dagsordenspunktet, er resultatet af dette arbejde. Tanken er at det løbende kan opdateres på baggrund af erfaringer og ny viden på området. Det indstilles at bæredygtighedsvurderingen bruges i forbindelse med udarbejdelsen af lokalplaner fremadrettet.

### Sagsfremstilling

Bæredygtig planlægning er god og langtidsholdbar planlægning, hvilket kommer af en afvejning af en række forskellige muligheder og hensyn. Dette har vi en lang og god tradition for i Vejle Kommune, hvilket bla. udfoldes i processen omkring udarbejdelsen af lokalplaner, som efterfølgende indskrives i redegørelsesdelen og bestemmelserne. Det handler om at skabe kvalitet, både gennem de mere klassiske emner i forhold til anvendelse og funktioner, bebyggelsesplaner og arkitektur, materialer og rekreative arealer, men også højaktuelle emner som f.eks. klimabelastning, biodiversitet og fællesskaber - samt dialog og samarbejde på tværs.

Et større fokus på en bæredygtig udvikling har desuden betydet en efterspørgsel på, hvilke muligheder vi har indenfor planlægning, samt hvordan vi kan vise og vurdere bæredygtigheden af de lokalplaner, som vi udarbejder. Kommunerne i [adresse] har samarbejdet om at afdække, hvordan en sådan vurdering kunne ske. Resultatet er et værktøj vi kan bruge til at vurdere bæredygtigheden i forbindelse med lokalplanlægning.

Der er tre overordnede formål med vurderingen:

* Fagligt arbejdsredskab (Brugbart, hjælp, læring)
* Dialog (Internt og med udviklere)
* Visualisering (vise bæredygtighed – og dokumentere en udvikling)

Efter undersøgelser af forskellige muligheder, blev det besluttet basere værktøjet på den anerkendte DGNB-certificering for bæredygtighed, som først blev lavet i forbindelse med bygninger og siden udvidet til byområder. Med inspiration i strukturen herfra med fem hovedområder, som underinddeles i kriterier, er der lavet en oversættelse i forhold til de elementer, vi arbejder med indenfor planlægning.

De fem hovedområder er:

- Miljø kvalitet

- Social kvalitet

- Teknisk kvalitet

- Proces kvalitet

- Økonomi kvalitet

Nogle af elementerne i planerne vil kunne styres gennem planloven og bestemmelserne mens andet vil være mere aftalebaseret og beskrevet i redegørelsesdelen. Derudover vil der løbende ske en udvikling og tilpasning af værktøjet på baggrund af erfaringer fra brugen samt adgang til ny viden og lovgivning om bæredygtighed indenfor planlægning.

I forhold til brugen af værktøjet foreslås følgende:

1. En folder udleveres/bruges i forhold til bygherre ved opstart som udgangspunkt for dialog omkring emnerne
2. Undervejs i lokalplanprocessen udarbejdes en bæredygtighedsvurdering af lokalplanen
3. Resultaterne herfra bruges i den politiske behandling

I den politiske behandling vil bæredygtighedsvurderingen fremadrettet kunne integreres i lokalplansagerne:

- Dagsordenspunktet: Vurderingen under ”Klima og Resiliens” i form af en opsummerende tekst samt en vignet, der grafisk viser resultatet

- Lokalplanen (forslag/endelig): Beskrivelse af bæredygtighedens fem hovedområder i redegørelsesdelen

- Bilag: En samlet bæredygtighedsvurdering som pdf bilag til selve sagen.

Udgangspunktet er, at bæredygtighedsvurderingen skal bruges på alle fremtidige lokalplaner i Vejle Kommune, med undtagelse af der, hvor det drejer sig om mindre justeringer på baggrund af eksisterende planer. Det er vigtigt at understrege, at vurderingerne og resultaterne er en konkret individuel vurdering fra sag til sag, og at der kan være modstridende elementer der gør, at hvis man har en høj vurdering på en parameter, kan det betyde en lavere på en anden.

I [adresse] for Teknisk udvalg omhandler indsatsen "Grønne lokalplaner" og "Bæredygtig byudvikling", hvilket værktøjet med bæredygtighedsvurderingen af lokalplaner vil kunne være med til at understøtte.

Forvaltningen vil redegøre nærmere for bæredygtighedsværktøjet på mødet.

### Sagens videre forløb

Sagen skal alene behandles i Teknisk Udvalg.

### Klima og resiliensvurdering

Bæredygtighedsvurderingen er et tiltag ift. at styrke Klima og resiliensvurderingen af fremtidige lokalplaner.

### Deltager i behandlingen

Forvaltningen deltager.

### Teknik- og Miljødirektøren indstiller,

|  |  |
| --- | --- |
| at | bæredygtighedsvurderingen bruges som dialogværktøj i lokalplanlægningsprocessen. |

### Beslutning

Godkendt.

Jesper Svendsen var fraværende.